Document ID: 32013R1202

EUROOPAN PARLAMENTIN JA NEUVOSTON ASETUS (EU) N:o 1202/2013,
annettu 20 päivänä marraskuuta 2013,
neuvoston asetuksen (EY) N:o 1215/2009 muuttamisesta viinin tariffikiintiöiden osalta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
noudattavat tavallista lainsäätämisjärjestystä (1),
sekä katsovat seuraavaa:
(1)
Unioni on vuodesta 2000 myöntänyt lähes kaikille Länsi-Balkanin maista peräisin oleville tuotteille rajattoman tullivapaan pääsyn unionin markkinoille. Tällä hetkellä tästä järjestelmästä säädetään neuvoston asetuksessa (EY) N:o 1215/2009 (2).
(2)
Kosovoa (3) lukuun ottamatta kaikkiin Länsi-Balkanin maihin sovelletaan etuuskohtelukauppaa koskevia menettelyjä, mukaan lukien yksilöllisiä tariffikiintiöitä, kaupasta ja kaupan liitännäistoimenpiteistä näiden maiden kanssa tehtyjen vakautus- ja assosiaatiosopimusten tai väliaikaisten sopimusten nojalla.
(3)
Asetuksella (EY) N:o 1215/2009 viinille vahvistettiin 50 000 hehtolitran kokonaistariffikiintiö, joka on avoin kaikille edunsaajille ensin tullutta palvellaan ensin -menettelyn mukaisesti edellyttäen, että edunsaajat ovat käyttäneet loppuun vakautus- ja assosiaatiosopimuksessa tai väliaikaisessa sopimuksessa niille vahvistetut yksilölliset tariffikiintiöt.
(4)
Kosovo on osoittanut valmiutensa viinin vientiin, ja varma pääsy unionin markkinoille on välttämätöntä sen sosioekonomiselle kehitykselle. Koska Kosovolla ei ole yksilöllistä tariffikiintiötä, sen viinintuottajilta puuttuu tarvittava viennin ennustettavuus.
(5)
On aiheellista myöntää 20 000 hehtolitran vuotuinen yksilöllinen tariffikiintiö Kosovosta unioniin vietävälle viinille ja vähentää kaikille edunsaajille avointa viinin vuotuista kokonaistariffikiintiötä vastaavasti 50 000 hehtolitrasta 30 000 hehtolitraan.
(6)
Yksilöllinen tariffikiintiö voidaan ottaa käyttöön sulkemalla voimassa oleva kokonaistariffikiintiö ja avaamalla kaksi uutta, joiden yhteismäärä vastaa suljetun tariffikiintiön määrää.
(7)
Lisäksi on aiheellista ottaa käyttöön mekanismi, jonka avulla voidaan välttyä oikeudelliselta epävarmuudelta tämän asetuksen voimaantulopäivänä käytössä olevien tariffikiintiöiden suhteen ja siltä, että myönnytysten kokonaismäärä nousisi yli 50 000 hehtolitran.
(8)
Koska myönnytysten kokonaismäärää ei muutu, tämä asetus ei vaikuta unionin viinialaan. Tämä asetus ei vaikuta myöskään vakautus- ja assosiaatiosopimusten tai väliaikaisten sopimusten mukaisiin erityismyönnytyksiin.
(9)
Tämä asetus ei vaikuta unionin velvoitteisiin Maailman kauppajärjestössä (WTO) eikä sille tarvita WTO:n poikkeuslupaa.
(10)
Näin ollen asetus (EY) N:o 1215/2009 olisi muutettava,
OVAT HYVÄKSYNEET TÄMÄN ASETUKSEN:
1 artikla
Asetuksen (EY) N:o 1215/2009 muutokset
Muutetaan asetus (EY) N:o 1215/2009 seuraavasti:
1)
Korvataan 7 a artiklan 2 ja 3 kohta seuraavasti:
”2. Siirretään komissiolle 3 päivästä joulukuuta 2013 viiden vuoden ajaksi 7 artiklassa tarkoitettu valta antaa delegoituja säädöksiä. Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen tämän viiden vuoden kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.
3. Euroopan parlamentti tai neuvosto voi milloin tahansa peruuttaa 7 artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.”
2)
Korvataan liite I tämän asetuksen liitteessä olevalla tekstillä.
2 artikla
Siirtymätoimenpiteet
Seuraavia siirtymätoimenpiteitä sovelletaan 3 päivästä joulukuuta 201331 päivään joulukuuta 2013:
1)
Uusiin tariffikiintiöihin, joiden järjestysnumerot ovat 09.1530 ja 09.1560, sisällytetään tariffikiintiössä 09.1515 3 päivänä joulukuuta 2013 jäljellä oleva määrä suhteellisesti seuraavasti:
a)
Tariffikiintiön 09.1530 alkuperäinen määrä lasketaan seuraavan kaavan mukaisesti:
0,6 × tariffikiintiössä 09.1515 3 päivänä joulukuuta 2013 jäljellä oleva määrä.
b)
Tariffikiintiön 09.1560 alkuperäinen määrä lasketaan seuraavan kaavan mukaisesti:
0,4 × tariffikiintiössä 09.1515 3 päivänä joulukuuta 2013 jäljellä oleva määrä.
c)
Molemmat alkuperäiset määrät pyöristetään kokonaiseen yksikköön (hehtolitra).
2)
Tariffikiintiötä 09.1515 koskevat pyynnöt (joita ei ole vielä hyväksytty) siirretään tariffikiintiöihin 09.1530 ja 09.1560 viinin alkuperän mukaan.
3 artikla
Voimaantulo
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 20 päivänä marraskuuta 2013.

Labels: 3
17
18